Kan ek 'n spoedboete in my kompleks kry? - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Kan ek 'n spoedboete in my kompleks kry?
Kan ek 'n spoedboete in my kompleks kry?
Vraag: "Ek woon in 'n groot deeltitelkompleks. Ek bly lekker daar, maar party van die reëls raak 'n bietjie te veel. Ek het 'n spoedboete in my heffingsrekening ontvang omdat ek vinniger as 35km/uur binne die kompleks gery het. Die bestuur van die deeltitelkompleks kan sekerlik nie spoedboetes binne die kompleks begin uitreik nie?"
Antwoord: Die Wet op Deeltitels maak voorsiening vir twee stelle reëls om deeltitelskemas te reguleer, naamlik bestuursreëls en gedragsreëls. In hierdie geval is die gedragsreëls waarskynlik relevant en word dit hieronder bespreek.
Die gedragsreëls se fokus is oor die algemeen om die dag-tot-dag gedrag van die eienaars en inwoners van die deeltiteleenhede in 'n skema te reguleer. Dié reëls verseker dat eienaars en inwoners nie hul afdelings of gemeenskaplike eiendom op so 'n manier gebruik dat dit inbreuk maak op ander mense se reg om hul eie seksies en die gemeenskaplike eiendom te gebruik en geniet nie.
Die regspersoon het dienooreenkomstig die mag om reels vir spoedbeperkings binne die deeltitelkompleks te stel en sodanige beperkings met boetes af te dwing. Wat belangrik is, is dat hierdie reëls nie afdwingbaar sal wees as dit nie ingesluit is in die gedragsreëls van die skema nie. Om afdwingbaar te wees, moet die reëls:
• Redelik en billik wees, en eenvormig toegepas word op alle eienaars en inwoners in die kompleks.
• Opgestel en goedgekeur word deur 'n spesiale resolusie van die regspersoon.
• Geliaseer word by die Aktekantoor om bindend op die regspersoon te wees.
Sodra dit gedoen is, sal 'n reël wat lui dat oortredings van 'n 35 km/uur spoedbeperking met 'n boete strafbaar is, afdwingbaar wees. Indien hierdie gedragsreëls egter nie voorsiening maak vir sulke boetes nie, kan die boete nie afgedwing word nie.
Om te bepaal of die gedragsreëls van jou deeltitelkompleks voorsiening maak vir sulke boetes, kry 'n afskrif van die gedragsreëls by die regspersoon of laat jou prokureur 'n afskrif van die reëls by die Aktekantoor aanvra.